Document ID: 32010D0222

DEĊIŻJONI TAL-KUMMISSJONI
tad-19 ta’ April 2010
dwar is-sħubija tal-Kummissjoni Ewropea fis-Sħubija Globali tal-Bijoenerġija
(2010/222/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Billi:
(1)
L-Unjoni Ewropea ddikjarat, bħala miri fis-settur tal-enerġija, li żżid is-sigurtà tal-provvista u tnaqqas l-emissjonijiet tal-gassijiet serra mill-użu tal-enerġija tagħha billi żżid l-użu tal-enerġija rinnovabbli. Il-bijoenerġija tifforma parti importanti mill-istrateġija tal-enerġija rinnovabbli. L-Unjoni timmira li jkollha produzzjoni sostenibbli tal-bijomassa u adottat kriterji ta’ sostenibbiltà għall-bijofjuwils u l-bijolikwidi.
(2)
Fil-kuntest tal-kooperazzjoni tagħha mal-imsieħba internazzjonali, inklużi l-pajjiżi li qegħdin jiżviluppaw, il-Kummissjoni qiegħda timpenja ruħha b’mod attiv fi djalogi fil-qasam tal-enerġija u forom oħra ta’ kooperazzjoni rigward kwistjonijiet tal-enerġija. Il-benefiċċji tal-bijoenerġija jilħqu l-potenzjal sħiħ tagħhom biss jekk il-pajjiżi l-oħra jmexxu wkoll l-istrateġiji tal-bijoenerġija u jimplimentawhom b’mod sostenibbli. Ir-realizzazzjoni tal-produzzjoni tal-enerġija sostenibbli tista’ tiġi aċċelerata b’mod sinifikanti permezz ta’ oqfsa internazzjonali xierqa.
(3)
Fil-Pjan ta’ Azzjoni tal-2005, tal-G8 fi Gleneagles, il-G8 approvaw it-tnedija ta’ Sħubija Globali tal-Bijoenerġija sabiex jappoġġaw mobilizzazzjoni ta’ bijomassa u bijofjuwils, li tkun aktar wiesgħa u effettiva mil-lat ta’ spejjeż, b’mod partikolari fil-pajjiżi li qegħdin jiżviluppaw. Is-Sħubija Globali tal-Bijoenerġija tat bidu għal gruppi ta’ ħidma dwar metodoloġiji tal-gassijiet serra u dwar is-sostenibbiltà bil-għan li tippromwovi l-bijoenerġija b’mod sostenibbli.
(4)
Il-President tas-Sħubija Globali tal-Bijoenerġija kiteb lill-President Barroso fit-12 ta’ April 2007 fejn stieden lill-Kummissjoni tingħaqad mas-Sħubija Globali tal-Bijoenerġija u din l-istedina reġa’ għamilha wkoll wara.
(5)
Il-Kummissjoni, permezz tal-parteċipazzjoni tagħha fis-Sħubija Globali tal-Bijoenerġija, se tkun f’qagħda aħjar sabiex tikkoordina l-attivitajiet internazzjonali tagħha rilevanti rigward il-bijoenerġija u kwistjonijiet ta’ sostenibbiltà relatati.
(6)
Is-Sħubija Globali tal-Bijoenerġija tiddependi mill-kontribuzzjonijiet tal-membri. Tali kontribuzzjonijiet isiru fuq bażi volontarja u d-deċiżjoni rigward il-parteċipazzjoni ma torbotx lill-Kummissjoni b’kontribuzzjonijiet finanzjarji għal baġits komuni,
ADOTTAT DIN ID-DEĊIŻJONI:
Artikolu 1
Il-Kummissjoni Ewropea (minn hawn ‘il quddiem imsemmija “l-Kummissjoni”) għandha tipparteċipa bħala msieħba fis-Sħubija Globali tal-Bijoenerġija.
Artikolu 2
Il-Kummissarju għall-Enerġija, jew ir-rappreżentant innominat tiegħu, huwa awtorizzat jiffirma t-Termini ta’ referenza għas-Sħubija Globali tal-Bijoenerġija f’isem il-Kummissjoni.
Magħmul fi Brussell, id-19 ta’ April 2010.

Labels: 13
15
14